Дед и унук
Уз'о деда свог унука,
метн'о га на крило,
па уз гусле певао му
што је негда било.

Певао му српску славу
и српске јунаке,
певао му љуте битке,
муке свакојаке.

Деди око заблистало,
па сузу пролива,
и унуку своме рече
да гусле целива.

Дете гусле целивало,
п' онда пита живо:
"Је ли, деда, зашто сам ја
те гусле целив'о?"

"Ти не схваташ, Српче мало,
ми старији знамо:
кад одрастеш, кад размислиш,
каз'ће ти се само!"